Р Е З Ю М Е 
на резултатите  от извършения мониторинг
 на горите с висока консервационна стойност

при ТП ДГС Елена, през 2025 г.

Мониторингът в Горите с висока консервационна стойност включва извършване на периодични наблюдения и анализ на състоянието на горите и местообитанията, чрез теренни наблюдения и разработване и прилагане на Система за провеждане на мониторинг на биологичното разнообразие и горите с високо консервационна стойност на територията на стопанството. Системата за мониторинг на Високите консервационни стойности (ВКС) проследява и обобщава промените в състоянието на ВКС в горите управлявани от ТП ДГС Елена в дългосрочен план. Това се осъществява чрез систематизирани дългосрочни наблюдения на установените ВКС, които включват събиране, обработка и съхранение на данни, от една страна, и от друга - чрез системата си за оценка и анализ на въздействията върху ВКС, състоянието им и мерките, които се предприемат за тяхното поддържане и подобряване. Провеждането на мониторинг е основен инструмент при вземане на управленски решения, имащи отношение към управлението на ВКС на територията на ТП „ДГС Елена“ като заедно с това обслужва нуждите от информация на възможно най-широк кръг ползватели.
През 2025 година на територията на ТП ДГС Елена е извършен мониторинг на гори от всички идентифицирани на територията на стопанството ВКС. 
Разработени са формуляри за теренно наблюдение, които да се попълват от служителите по горите, по време на изпълнение на регулярната им дейност или при нарочни наблюдения на съответните ВКС. В доклада за ГВКС, за правилното разпознаване на установените растителни и животински видове с висока консервационна стойност на територията на стопанството, са приложени снимки. Извършени са и обучения на персонала за разпознаване на консервационно значимите видове.

При подготовка на лесосечния фонд за годината, маркиращите лесовъди се запознават предварително с информацията за съществуващите ВКС на територията насаждението.
МОНИТОРИНГ НА ВКС 1. РАЗНООБРАЗИЕ ОТ ВИДОВЕ. КОНЦЕНТРАЦИИ НА БИОЛОГИЧНО РАЗНООБРАЗИЕ ВКЛ. ЕНДЕМИЧНИ, РЕДКИ, ЗАЩИТЕНИ И ЗАСТРАШЕНИ ОТ ИЗЧЕЗВАНЕ ВИДОВЕ, С ГЛОБАЛНО, РЕГИОНАЛНО ИЛИ НАЦИОНАЛНО ЗНАЧЕНИЕ

МОНИТОРИНГ НА ВКС 1.1 – защитени територии и защитени зони
На територията на стопанството има 4 защитени територии – резерват „Бяла крава“, ПЗ „Водопад на река Мийковска“ и ЗМ „Белокравищница“ и ЗМ „Букова гора“. 
На територията на стопанството има и 4 защитени зони – 1 бр. по Директивата за опазване на дивите птици – ЗЗ„Котленска планина“ и 3 бр. по Директивата за опазване на естествените местообитания и дивата флора и фауна – ЗЗ „Твърдишка планина“, ЗЗ „Стара река“ и ЗЗ “Златаришка река“.
През годината няма издадени заповеди за заличаване на стари и обявяване на нови защитени територии или защитени зони.


На територията на стопанството, и в частност, на територията на защитените територии и зони няма настъпили големи природни нарушения. 

МОНИТОРИНГ НА ВКС 1.2 – застрашени, изчезващи и ендемични растителни видове, включени в приложение № 1а към Националното ръководство, установени на територията на ДГС – Елена.

1. Елвезиево кокиче (Galanthus elwesii)
Съгласно доклада за ГВКС на територията на ДГС – Елена находище на елвезиево кокиче е установено и наблюдавано в подотдел 132-ж. Състоянито на вида е много добро, а състоянието на популацията е стабилно. В подотела не са провеждани лесовъдски дейности. Не се наблюдават следи от антропогенна дейност.

2. Снежно кокиче (Galantus nivalis L.) 
В доклада за ГВКС на територията на ДГС – Елена снежното кокиче е определен като вид потенциално разпространен на територията на стопанството. Като възможно местообитание на вида са посочени отдели 391-и и 391-к. През годините са извършени многократни наблюдения в тези отдели, но не беше констатирано наличие на снежно кокиче. 
МОНИТОРИНГ НА ВКС 1.2 – застрашени, изчезващи и ендемични животински видове, включени в приложение № 1б към Националното ръководство, установени на територията на ДГС – Елена.
1. Кафява мечка (Ursus arctos)

За наличието на мечка на територията на ДГС – Елена може да се заключи по открити следи оставени от животни. Следи на мечка са наблюдавани в района на отдел 275-1. 
2. Скален орел (Aquila chrysaetos)

Eдин екземпляр от вида е забелязан в полет над отдел 274. Районът е с характеристиките на стара гора. Няма антропогенна намеса.
3. Черен кълвач (Dryocopus martius)

Прелитащи индивиди от черен кълвач са наблюдавани в подотдели 273-ж и 391-и. Не са открити гнездови находища на вида, но районите, в които са наблюдавани птиците се характеризират с белезите на гори във фаза на старост – има дървета с хралупи, загиващи дървета и мъртва дървесина – условия, подходящи за трайно заселване на вида. В районите няма сериозна антропогенна намеса, което благоприятства спокойствието на вида. 

4. Сив кълвач (Picus canus)

През 2025 г. на територията на ДГС – Елена видът е забелязан в отд. 291-г - стара  смесена широколистна гора. Не са установени гнездови находища. В района не са провеждани лесовъдски дейности, няма сериозна антропогенна дейност и видът може да се развива необезпокояван.

5. Гълъб хралупар (Columba oenas)

Eдин екземпляр от вида е забелязан в отдел 273-к – стара широколистна гора. Не са установени гнездови находища. Няма антропогенна намеса.

6. Обикновена блатна костенурка (Emys orbicularis)
Екземпляри от вида са забелязани в заблатена местност до отд. 378-н1. Няма антропогенна намеса.
7. Шипоопашата костенурка (Testudo hermanni)
Екземпляр от вида e забелязан в отд. 392-в – стара гора. Няма антропогенна намеса.
8. Видра (Lutra lutra)

Екземпляри от вида са забелязани по крайбрежието на яз.Йовковци - в близост до отдели 364 и 402.

9. Черен щъркел (Ciconia nigra L.)

Eкземпляр от вида е забелязан в полет при отдел 364. Не са установени гнездови находища.
МОНИТОРИНГ НА ВКС 1.3 – критични концентрации на видове, включени в приложение № 2 към Националното ръководство, установени на територията на ДГС – Елена. 

1. Благороден елен (Cervus elaphus)

По смисъла на определението на ВКС 1.3, на територията на ДГС – Елена е регистрирана критична концентрация за Благородния елен. При него са установени концентрации за вида в сватбовища, намиращи се в отдели 31-а и 274-а. При извършените наблюдения е установено, че популацията е в добро състояние и със стабилни показатели – брой, полово и възрастово съотношение, здравословно състояние. С цел осигуряване на спокойствие на вида, през брачния период около установените сватбовища се оставят зони без стопански мероприятия и се засилва охраната за предотвратяване на бракониерски набези. 
Реална заплаха в района на стопанството са появилите се от няколко години вълци. 
МОНИТОРИНГ НА ВКС 2. ЕКОСИСТЕМИ И МОЗАЙКИ ОТ ЕКОСИСТЕМИ НА НИВО ЛАНДШАФТ. НЕПОКЪТНАТИ ГОРСКИ ЛАНДШАФТИ ГОЛЕМИ ЕКОСИСТЕМИ НА НИВО ЛАНДШАФТ И МОЗАЙКИ ОТ ЕКОСИСТЕМИ С ГЛОБАЛНО, РЕГИОНАЛНО ИЛИ НАЦИОНАЛНО ЗНАЧЕНИЕ, В КОИТО СЪЩЕСТВУВАТ ЖИЗНЕНИ ПОПУЛАЦИИ НА ПОВЕЧЕТО ЕСТЕСТВЕНО СРЕЩАЩИ СЕ ВИДОВЕ В ЕСТЕСТВЕНИТЕ ИМ МОДЕЛИ НА РАЗПРОСТРАНЕНИЕ И ОБИЛИЕ

Във връзка с мониторинга на горите с ВКС 2 не са установени промени в състоянието на горските ландшафти. Спазват се екологични принципи и практики при планиране и извеждане на лесовъдските мероприятия. При провеждане на лесовъдски дейности се поддържат определено количество мъртва дървесина в насаждението, дървета с хралупи, единични и групи стари дървета. Дава се приоритет на естественото възобновяване. Прилагат се лесовъдски системи, които осигуряват естествено възобновяване. Не се допуска смяна на коренния дървесен състав. При залесяване се използват само местни видове. Не е установено безконтролно разпространение на инвазивни видове.
МОНИТОРИНГ НА ВКС 3. ЕКОСИСТЕМИ И МЕСТООБИТАНИЯ. РЕДКИ, ЗАЩИТЕНИ ЗАСТРАШЕНИ ОТ ИЗЧЕЗВАНЕ ЕКОСИСТЕМИ ИЛИ РЕФУГИИ
1. Гори във фаза на старост

Мониторинг на гори от групата на гори във фаза на старост е извършен в отдели 50-в; 254-з; 270-в; 274-а,б; 292-д; 391-и, к. Това са естествени насаждения с възраст над 100 години, притежаващи типичните характеристики на този тип гори – големи живи дървета, дървета с изсъхнали, деформирани или счупени върхове, дървета с хралупи и паднали големи мъртви дървета. Това разнообразие на условията е предпоставка за многообразието на растителния и животински състав. В тези гори не се извършва стопанска дейност и антропогенната намеса е сведена до минимум. Не се предвиждат стопански мероприятия. Здравословното състояние на насажденията отговаря на характеристиките на горите във фаза на старост. Няма едроплощни природни нарушения. Не се наблюдават сукцесионни процеси.
2. G1.63 - Medio-European neutrophile [Fagus] forests


         Неутрофилните букови гори са най-разпространените в България букови гори. Формирани са на относително по-големи надморски височини от около 700 до около 1800 (2100) m при типичен планински климат. Заемат предимно северни склонове, долове и клисури. Почвите са неутрални, слабо кисели или слабо алкални, богати на хранителни вещества, влажни кафяви горски. Преобладаващ дървесен вид е обикновеният бук. 


На територията на ДГС Елена неутрофилните букови гори са представени от следните подтипове:

1. Типични неутрофилни букови гори (асоциация Asperulo-Fagetum). 


През годината са наблюдавани насажденията в отдели: 270-в; 274-а; 292-д. Здравословното състояние на горите е добро. Няма антропогенна намеса. Не се предвижда извършване на мероприятия. 
2. Мезофитни букови гори върху сравнително бедни почви (асоциация Festuco drymejae-Fagetum). 


Този подтип включва гори върху бедни до средно богати, добре запасени с влага кафяви горски почви и сенчести склонове с надморска височина от 600 до 1500 m. 

През годината е отчетен формуляр за отдел 59-л. Има единични паднали дървета. Няма антропогенна намеса. Не се предвижда извършване на стопанска дейност. 

3. G1.131 – Southern (Alnus glutinosa) galleries

Това са чисти или смесени съобщества на черната елша покрай реките с характер на “галерии”. 

На територията на ДГС Елена местообитанието е установено в отдели: 50 а; 52 е. Извършен е мониторинг на насаждението в отдел 52-е. Насаждението попада и в групата на горите във фаза на старост. Здравословното му състояние е добро, без повреди от биотични и абиотични фактори. Има наличие на мъртва дървесина – стоящи и паднали дървета. Не се предвижда извършване на стопански мероприятия. 
4. G1.7C4 - Thermophilous [Tilia] woods

Гори с ясно изразено доминиране на сребролистна липа (Tilia tomentosa).
Мониторирано е насаждението в отдел 125-г. Здравословното сътояние на насажденията е добро. Не са констатирани повреди от биотични и абиотични фактори. Необходим е строг контрол при събирането на цветовете за стопански цели и недопускане сеч на клони и цели дървета за тази цел.
G1.A4 
Ravine and slope woodland

Смесени широколистни гори разположени на стръмни и урвести места. Характерни растителни видове са планински ясен (Fraxinus excelsior), обикновен явор (Acer pseudoplatanus), дребнолистна липа (Tilia cordata) и едролистна липа (Tilia platyphyllos). 


През годината има мониторингов лист за отд.254-з. Насаждението попада и в групата на горите във фаза на старост. Здравословното му състояние е добро, без повреди от биотични и абиотични фактори. Има наличие на мъртва дървесина – стоящи и паднали дървета. Не са провеждани стопански мероприятия. 
МОНИТОРИНГ НА ВКС 4. ЕКОСИСТЕМНИ УСЛУГИ ОТ КРИТИЧНО ЗНАЧЕНИЕ. ОСНОВНИ ЕКОСИСТЕМНИ УСЛУГИ ОТ КРИТИЧНО (НЕЗАМЕНИМО) ЗНАЧЕНИЕ В ОПРЕДЕЛЕНИ СИТУАЦИИ ВКЛ. ОПАЗВАНЕ НА ВОДОСБОРИ И КОНТРОЛ НА ЕРОЗИЯТА НА УЯЗВИМИ ПОЧВИ И СКЛОНОВЕ
МОНИТОРИНГ НА ВКС 4.1 Гори – единствени източници на питейна вода
При тези насаждения горският стопанин трябва да се съобразява с режимите на стопанисване и опазване съгласно Наредба 3 от 2002 г. за санитарно-охранителните зони около водоемите за питейно и битово водоснабдяване.
Сравнително голяма площ от западната част на стопанството попада във вододайната зона на язовир Йовковци. При мониторинга не е докладвано за големи природни нарушения. Не са установени ерозионни процеси. Не се използват голи сечи. Използват се лесовъдски системи осигуряващи постоянно покритие с горско-дървесна растителност. 
МОНИТОРИНГ НА ВКС 4.2 Гори с решаващо значение за регулиране на водния отток във водосборите

При извършения мониторинг не е установено наличие на големи природни нарушения. Не е установено наличие на ерозионни процеси и сериозни промени в структурата и състава на насажденията. Стопанството използва лесовъдски системи осигуряващи постоянно покритие с горско-дървесна растителност. Не се използват голи сечи. Подпомага се създаването и поддържането на смесени насаждения с неравномерна структура.
МОНИТОРИНГ НА ВКС 4.3 Гори с решаващо противоерозионно значение

Основни заплахи при стопанисването на тези насаждения е: предизвикване на ерозионни процеси при извеждане на лесовъдските мероприятия, нарушаване на земната повърхност при дърводобива и извоза на дървесината, намаляване на склопеността на насажденията при сечта, горски пожари.
При проведения мониторинг не са установени терени с ерозионни процеси и свлачища. Проведените лесовъдски дейности не нарушават противоерозионните функции на насажденията. След извършване на стопански дейности, горските пътища и временните складове се рехабилитират, с цел недопускане на ерозионни процеси.
МОНИТОРИНГ НА ВКС 4.4 Гори, които представляват бариера за разпространението на пожари
Това са мозаечно разположени широколистни гори от бук, дъбове и габър, които биха имали ролята на бариери против разпространението на пожари.
При дейността си в такива насаждения ТП ДГС Елена запазва и поддържа широколистния състав на гората и не допуска понижаване на пълнотата под 0,7 върху цялата площ. 

МОНИТОРИНГ НА ВКС 5. ОСНОВНИ ПОТРЕБНОСТИ НА НАСЕЛЕНИЕТО 
Държавно горско стопанство Елена e устроено изцяло в границите на община Златарица (с 11 землища) и върху част от община Елена обхващаща 16 землища. 
1. Ползване на дървесина


ТП ДГС Елена се стреми да задоволи нуждите на местното население като предоставя дърва за огрев на преференциални цени, по съгласувани списъци представени от кметовете на населените места. 
         
2. Паша

Животновъдството в района е замряло като дейност и няма интерес към терени за пашуване.


3. Ползване на билки, гъби и други странични продукти 

В района на ТП “ДГС Елена” съществува добра суровинна и материална база за събирането на билки и горски плодове. Съгласно изготвения горскостопански план на стопанството предвидения средногодишен добив на билки, горски плодове и гъби е ориентировъчно, както следва: билки – до 27,7 тона, горски плодове – до 58 тона и гъби – до 136,7 тона. Спазвайки нормативната уредба стопанството не ограничава желаещите да се занимават с тази дейност. Издадените позволителни за ползване на НДГП през последната година са за събиране на левурда, липов цвят и гъби.

3. Ловностопанска дейност

На територията на ДГС Елена има 17бр. ловни дружинки. С всички, стопанството се стреми да поддържа добри взаимоотношения, но в едно с това осъществява и строг контрол против бракониерството.
По гореизброените позиции, през 2025 година, няма превишаване на допустимото ползване.
Социалните функции на горите на територията на ДГС Елена са големи и от особено значение за местното население по всички точки от определението за ВКС 5, но съгласно изискванията за тази категория и от получените мнения и данни на местните власти и заинтересовани страни, може да се направи извода, че няма критична зависимост и безалтернативност на местното население по отношение на посочените  елементи на ВКС 5. 

МОНИТОРИНГ НА ВКС 6.  КУЛТУРНИ ЦЕННОСТИ. Места, ресурси, местообитания и ландшафти от глобално или национално културно, археологично или историческо значение, и/или от критично (незаменимо) значение за традиционната култура на местните общности и коренното население, идентифицирани с тяхно участие, вкл. културно, екологично, икономическо или религиозно/духовно значение

При мониторинга беше установено, че обектите от ВКС 6 са в задоволително състояние. Не са констатирани нарушения от незаконна сеч и други посегателства. 

Чест проблем е замърсяването на районите, в които има по-голяма посещаемост. За отстраняване на отпадъците, периодично, горските служители организират почистване на проблемните места. 
Преди маркиране на насажденията, в които предстои стопанска дейност, служителите се запознават с наличието на високи консервационни стойности в обекта и ги отразяват в Лист за предварителна идентификация на ключови елементи и дефинират мерки за опазването им при маркиране и дърводобив. 
Всички налични документи се съхраняват, обобщават, анализират и при необходимост се предприемат коригиращи действия.
29.01.2026г.
гр.Елена





ИЗГОТВИЛ: ......./п/...................

                                                                                            /инж. И. Савова/
